RÅDETS AFGØRELSE af 9. marts 1998 om indgåelse på Det Europæiske Fællesskabs vegne af De Forenede Nationers konvention om bekæmpelse af ørkendannelse i de lande, der er ramt af alvorlig tørke og/eller ørkendannelse, særlig i Afrika (98/216/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 R, stk. 4, og artikel 130 Y sammenholdt med artikel 228, stk. 2, første punktum, og stk. 3, første afsnit,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Kommissionen deltog på Fællesskabets vegne i forhandlingerne om udarbejdelse af en international konvention om bekæmpelse af ørkendannelse på grundlag af det mandat, Rådet havde givet den;

konventionen blev undertegnet på Fællesskabets vegne den 14. oktober 1994 i Paris;

konventionens formål er at bekæmpe ørkendannelse og at mildne virkningerne af tørke i lande, der har alvorlige problemer med tørke og/eller ørkendannelse, særlig i Afrika, gennem en effektiv indsats på alle planer med støtte i internationale samarbejds- og partnerskabsordninger som led i en integreret strategi, for således af bidrage til en bæredygtig udvikling i de berørte områder;

ørkendannelse er et væsentligt miljøproblem, der forårsages af et kompliceret samspil mellem fysiske, biologiske, politiske, sociale, kulturelle og økonomiske faktorer;

Fællesskabet har truffet foranstaltninger, herunder udstedt retsakter, og støttet initiativer på områder, der er omfattet af konventionen, og det er dets pligt at bekræfte og indfri sine forpligtelser på dette område på internationalt plan;

Fællesskabets miljøpolitik bidrager på internationalt plan til at fremme foranstaltninger med sigte på at løse regionale eller globale miljøproblemer, herunder ørkendannelse;

Fællesskabet ansporer i sin politik for udviklingssamarbejde til en bæredygtig økonomisk og social udvikling i udviklingslandene, særlig de dårligst stillede blandt dem, samt udryddelse af fattigdom i udviklingslandene, hvilket er to af de mål, der forfølges med konventionen;

konventionen indeholder desuden bestemmelser, der kan hjælpe til at iværksætte miljøbeskyttelsesinitiativer og derigennem bekæmpe ørkendannelse i det nordlige Middelhavsområde; sådanne foranstaltninger vil derfor også kunne bidrage til at løse regionale miljøproblemer;

Fællesskabets politik for videnskabelig og teknologisk forskning medvirker i væsentlig grad til bevarelse af miljøet og bekæmpelse af ørkendannelse, navnlig via specifikke programmer for videnskabeligt og teknologisk samarbejde med tredjelande, og desuden via aktioner inden for rammerne af miljø- og klimaprogrammet med henblik på at imødegå globale klimaændringer;

konventionens indgåelse vil kunne tages i betragtning ved vedtagelse i fremtiden af eventuelle foranstaltninger vedrørende særlige initiativer til fremme af den økonomiske og sociale udvikling;

Fællesskabet og medlemsstaterne samarbejder inden for deres respektive kompetenceområder med tredjelande og relevante internationale organisationer;

alle medlemsstaterne har allerede indgået konventionen og deponeret deres respektive ratifikationsinstrumenter;

Fællesskabets indgåelse af konventionen bidrager til at virkeliggøre målene i traktatens artikel 130 A, 130 B og 130 U -

TRUFFET FØLGENDE AFGØRELSE:

Artikel 1

De Forenede Nationers konvention om bekæmpelse af ørkendannelse i de lande, der er ramt af alvorlig tørke og/eller ørkendannelse, særlig i Afrika, godkendes herved på Fællesskabets vegne.

Konventionens tekst samt den kompetenceerklæring, der er omhandlet i konventionens artikel 34, stk. 2 og 3, er knyttet til denne afgørelse.

Artikel 2

Formanden for Rådet bemyndiges til at udpege den eller de personer, der er beføjet til at deponere instrumentet for ratifikation af konventionen hos De Forenede Nationers generalsekretær i overensstemmelse med konventionens artikel 34.

Denne eller disse personer deponerer samtidig den kompetenceerklæring, der er knyttet til denne afgørelse.

Artikel 3

Den holdning, Fællesskabet skal indtage på Partskonferencen, når denne skal vedtage juridisk bindende afgørelser, fastlægges af Rådet, der træffer afgørelse med kvalificeret flertal på forslag af Kommissionen.

Fællesskabet repræsenteres på Partskonferencen af Kommissionen i de spørgsmål, der henhører under Fællesskabets kompetence.

Artikel 4

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 9. marts 1998.

På Rådets vegne

G. BROWN

Formand

(1) EFT C 299 af 30.9.1997, s. 1.

(2) EFT C 339 af 10.11.1997.